ANC behoort Ramokgopa te onthefKgosientso Ramokgopa, burgemeester van Tshwane Metro Foto: Departement van kommunikasie, Flickr Die sakeregte-waghond AfriSake is van mening dat die ANC ernstig moet besin oor die toekoms van die Tshwane Metro se burgemeester, Kgosientso Ramokgopa. Dit volg ná onthullings dat beide hy en die munisipale bestuurder, Jason Ngobeni, deeglik daarvan bewus was dat die metro se slimmeterkontrak met PEU Capital totaal onwettig was. Volgens AfriSake se uitvoerende hoof, Cornelius Jansen van Rensburg, is die burgemeester deur die nasionale tesourie hiervan ingelig selfs nog voordat die PEU-kontrak ŉ aanvang geneem het. Ramokgopa se versuim om die metro oor die onwettigheid van die kontrak in te lig, beteken dat hy die raad opsetlik mislei het. Hierdeur is die raadslede onwetend by ŉ onwettige en ongrondwetlike transaksie betrek. Hierdie gebeure stel goeie gronde vir ŉ mosie van wantroue. “Indien die ANC ernstig daaroor is om korrupsie hok te slaan, moet Ramokgopa van sy pos onthef word,” het Jansen van Rensburg gesê. Die alternatief behels die vernedering dat die ANC ŉ mosie van wantroue teen een van sy eie burgemeesters moet instel. Jansen van Rensburg is van mening dat AfriSake se hersieningsaansoek van die kontrak daartoe gelei het dat dit met PEU gekanselleer is. “Ten spyte hiervan, het hierdie kontrak belastingbetalers meer as R800 miljoen uit die sak gejaag. Dit is een van die grootste korrupte kontrakte op plaaslike regeringsvlak sedert 1994,” het hy bygevoeg. AfriSake sal binnekort ook nuwe feite voor die hof bring. In hierdie stadium is die PEU-kontrak met ŉ uitfaseringsooreenkoms vervang, wat belastingbetalers in die volgende ses maande ŉ geraamde R400 miljoen ekstra gaan kos. “Ons doel met die regsproses is om hierdie betalings te verhoed,” het Jansen van Rensburg gesê.